b"\n_START_ARTICLE_\nSantuari de Santa Maria Magdalena\n_START_SECTION_\nHist\xc3\xb2ria\n_START_PARAGRAPH_\nEdificat a partir del projecte tra\xc3\xa7at per l'enginyer novelder Jos\xc3\xa9 Sala Sala durant els seus estudis a Catalunya, la seva construcci\xc3\xb3, comen\xc3\xa7ada el 1918, va necessitar tres fases (una de les quals de paralitzaci\xc3\xb3), per donar-lo per acabat el 1946. Acabada la guerra civil, per al finan\xc3\xa7ament de les obres es varen emprar diferents recursos, com ara les gales l\xc3\xadriques de sarsuela on van intervenir el director orquestral Asterio Mira, el bar\xc3\xadton novelder Eduardo Mateo-Quirant i sa dona, la tiple Josefina Landete (pares ambd\xc3\xb3s de la tamb\xc3\xa9 tiple Paloma Mairant), entre d'altres.\n_START_SECTION_\nCaracter\xc3\xadstiques\n_START_PARAGRAPH_\nVa ser constru\xc3\xaft dintre de l'estil de principis de segle XX conegut com a modernisme catal\xc3\xa0 a partir del projecte tra\xc3\xa7at per l'enginyer novelder Jos\xc3\xa9 Sala Sala i que va realitzar durant els seus estudis a Catalunya. Guarda una certa semblan\xc3\xa7a amb el Temple Expiatori de la Sagrada Fam\xc3\xadlia d'Antoni Gaud\xc3\xad. T\xc3\xa9 forma de pitxer, simbolitzant el pitxer que la Santa va portar de b\xc3\xa0lsam a Jes\xc3\xbas. Aquesta forma original \xc3\xa9s tamb\xc3\xa9 \xc3\xbanica en el m\xc3\xb3n._NEWLINE_En la fa\xc3\xa7ana principal destaquen dues torres laterals de 25 m. d'altura culminades per una creu de pedra natural, que tamb\xc3\xa9 es troba en la c\xc3\xbapula i sobre els arcs superiors de la fa\xc3\xa7ana. Els motius decoratius tenen antecedents en els estils medievals, barrocs i en la mateixa natura. Aquestes influ\xc3\xa8ncies van dur a l'autor a combinar cudols del riu Vinalop\xc3\xb3, manises policromades, rajoles rogenques, ma\xc3\xa7oneria, entre altres, que es reflecteixen per tot l'exterior de l'edifici._NEWLINE_L'interior del santuari est\xc3\xa0 compost per una nau central rectangular amb dos espais laterals adossats; al fons, en l'absis, es troba el cambril de Santa Maria Magdalena, patrona de Novelda, i darrere de l'altar es pot admirar un bell quadre atribu\xc3\xaft a Gast\xc3\xb3 Castell\xc3\xb3. Des de finals del segle XX s'efectua, lentament, la incorporaci\xc3\xb3 d'un orgue de grans dimensions fabricat totalment en marbre. Obra de l'orguener Iv\xc3\xa1n Larrea, podria ser el primer a tot el m\xc3\xb3n de les seues caracter\xc3\xadstiques."